РЕШЕНИЕ № 1011 ОТ 08.05.2018 Г. ПО А. Н. Д. № 716/2018 Г. НА АДМИНИСТРАТИВЕН СЪД - ПЛОВДИВ



РЕШЕНИЕ

№ 1011 гр. Пловдив, 08 май 2018 г.
В ИМЕТО НА НАРОДА
ПЛОВДИВСКИЯТ АДМИНИСТРАТИВЕН СЪД, ХХІІІ-ти състав, в открито заседание на двадесети април, две хиляди и осемнадесета година в състав:
ПРЕДСЕДАТЕЛ: НЕДЯЛКО БЕКИРОВ,
ЧЛЕНОВЕ: АЛЕКСАНДЪР МИТРЕВ,
ЗДРАВКА ДИЕВА,
при секретаря Г. Г.и с участието на прокурора Й. Т., като разгледа докладваното от съдия Н. Б. административно, касационно дело № 716 по описа на съда за 2018 г., за да се произнесе взе предвид следното:
Производството е по реда на чл. 63, ал. 1 от Закона за административните нарушения и наказания (ЗАНН), глава дванадесета от Административнопроцесуалния кодекс (АПК), във връзка с чл. 416, ал. 5 от Кодекса на труда (КТ), чл. 14, ал. 1 от Закона за здравословни и безопасни условия на труд (ЗЗБУТ) и чл. 4, ал. ичл. 8, ал. 2, т. 1 от Наредба №РД-07-3 от 18.07.2014 г. за минималните изисквания за микроклимата на работните места (Наредба №РД-07-3).
"***" ООД, със седалище и адрес на управление: ****, ЕИК *****, представлявано от адвокат Н. Ш.- пълномощник, обжалва Решение № 132 от 23.01.2018 г. по Н. А. Х дело № 7792 по описа на Районен съд- Пловдив за 2017 г., ХХІІІ-ти наказателен състав, с което е потвърдено наказателно постановление (НП) с № 16-001790 от 14.11.2017 г., издадено от директора на Дирекция "Инспекция по труда", гр. Пловдив (Д"ИТ"- Пловдив), с което на "***" ООД е наложена имуществена санкция в размер от 1 500, 00 лева.
Претендира се отмяна на решението поради незаконосъобразност, като постановено при нарушаване на материалния закон, при допуснати съществени нарушения на процесуалните правила и необоснованост, и постановяване на решение по същество, с което да се отмени изцяло процесното НП.
Ответникът по делото- Дирекция "Инспекция по труда"- Пловдив, чрез Н. Х. К.- началник Отдел "Безопасност на труда и контролна дейност" (О"БТКД") в Д"ИТ"- Пловдив, притежаваща висше юридическо образование, пълномощник, изразява становище за неоснователност на жалбата.
Окръжна прокуратура- Пловдив, чрез прокурор Й. Т., изразява становище за неоснователност на жалбата.
Касационният съд, като извърши преглед на обжалваното съдебно решение, във връзка с касационните основания по чл. 348, ал. 1 от Наказателно-процесуалния кодекс (НПК), констатира следното:
Касационната жалба е подадена в предвидения законен срок и от страна по първоинстанционното производство, за която решението е неблагоприятно, поради което същата е допустима. А разгледана по същество е неоснователна.
Съдът намира за установено по делото, въз основа на фактическите констатации на първоинстанционния съд и приетите по делото доказателства, че на 04.08.2017 г. е извършена проверка от длъжностни лица на Д"ИТ"- Пловдив в обект на контрол, представляващ цех за механична обработка на метали, находящ се в ***, стопанисван от дружеството касатор. В рамките на проверката е извършено контролно измерване на температурата на въздуха в работните помещения.
Според съставения нарочен Протокол от контролно измерване на микроклимат от 04.08.2017 г., за извършените общо 15 броя измервания на температурата в работните помещения, съответно по 3 броя измервания в общо 5 помещения, е установено, че средно измерената температура е 32, 43 ºС, при максимално допустима стойност от 31, 0 ºС. Прието е за установено, че в работните помещения, които са с незначително топлинно натоварване и където е извършено измерване на температурата на въздуха, се извършва лека и средно тежка физическа работа, а температурата на външния въздух в 14:00ч. е около 36, 8 ºС. Изчислени са резултати от измерванията на температурата, съгласно изискването на чл. 18, ал. 2 от Наредба №РД-07-3, както следва: брой измервания n = 15; Х min = 30, 8 ºС; Х max = 34, 1 ºС; S = 1, 643.
Освен това, по преписката са налични заверено копие на Сертификат за контрол № 315 от 08.08.2017 г., както и Протокол № 315-01 от 08.08.2017 г. за контрол на микроклимат, неразделна част от сертификата за контрол, издадени от Служба по трудова медицина "Омега СТ" ООД, съставени по повод извършен контрол на 04.08.2017 г. и на 07.08.2017 г. в работните помещения на "***" ООД. Според Протокол № 315-01 от 08.08.2017 г. в работните помещения на касатора са извършени общо 27 измервания, при които е отчетена температура над 31, 0 ºС. А според точка 4.1. от Сертификат за контрол с № 315 от 08.08.2017 г., Температура на въздуха, относителната влажност на въздуха и скоростта на движение на въздуха не съответстват на изискванията на Наредба №РД-07-3 от 18.07.2014 г.
За установеното в рамките на проверката е съставен акт за установяване на административно нарушение (АУАН) с № 16-001790 от 15.09.2017 г., с който деянието на "***" ООД, изразяващо се в неосигуряване на температура на въздуха в работните помещения в рамките на граничните стойности за целта на 04.08.2017 г., се квалифицира като административно нарушение по смисъла на чл. 14, ал. 1 от з ЗБУТ, във връзка с чл. 4, ал. 1 и чл. 8, ал. 2, т. 1 от Наредба №РД-07-3.
Против съставения АУАН е подадено възражение с Вх. № 17286261 от 18.09.2017 г., след което е издадено процесното НП.
Районният съд правилно възприема фактическата обстановка по делото и на базата на верните фактически констатации постановява правилно решение, като потвърждава оспореното пред него НП.
Съгласно установеното от разпоредбата на чл. 4, ал. 1 от Наредба №РД-07-3, заради чието нарушаване е ангажирана отговорността на касатора, параметрите на микроклимата на работните места в сгради трябва да отговарят на оптималните или допустимите гранични стойности.
Съгласно установеното от нормата на чл. 8, ал. 2, т. 1 от Наредба №РД-07-3, в помещения с незначително топлинно натоварване, в които се извършва лека и средно тежка работа, максималната гранична стойност на температурата на въздуха на постоянни работни места не може да бъде повече от 31, 0 ºС през топлия период на годината, когато температурата на външния въздух в 14:00ч. превишава, 25, 0 ºС.
Съгласно установеното от нормата на чл. 55 от ЗЗБУТ, лицата, които нарушават изискванията или не изпълняват задълженията си по този закон, носят отговорност по чл. 413, 414, 415, 415в и 416 от КТ и другите специфични за съответната дейност закони и нормативни актове.
А съгласно установено от нормата на чл. 413, ал2 от КТ, посочена като основание за издаване на процесното НП, работодател, който не изпълни задълженията си за осигуряване на здравословни и безопасни условия на труд, ако не подлежи на по-тежко наказание, се наказва с имуществена санкция или глоба в размер от 1500 до 15 000 лв., а виновното длъжностно лице, ако не подлежи на по-тежко наказание - с глоба в размер от 1000 до 10 000 лв.
В случая, както правилно е прието от страна на районния съд, обстоятелството, че на 04.08.2017 г. в помещения, където се извършва лека и средно тежка работа от работници в предприятието на касатора, и които помещения са с незначително топлинно натоварване, не е осигурена температура на въздуха в рамките на граничните стойности (не повече от 31, 0 ºС) се явява несъмнено установено. Съответно, от обективна страна е налице вмененото на касатора административно нарушение.
На следващо място, за направените на 04.08.2017 г. измервания на температурата в работни помещения, находящи се в предприятието на касатора, е съставен посоченият по-горе Протокол от контролно измерване на микроклимат от 04.08.2017 г., който протокол отговаря на нормативните изисквания за целта, съдържащи се в нормата на чл. 19 от Наредба №РД-07-3. Вярно е, че в посочения протокол е записано, че параметрите на микроклимата, в деня на измерване (04.08.2017 г. ), в описаните в настоящия протокол помещения са в съответствие с допустимите гранични стойности, съгласно Наредба №РД-07-3, което отразяване е в противоречие с направените изчисления на температурата на въздуха на постоянните работни места, където същата е измерена. Посоченото обстоятелство, макар и да представлява процесуално нарушение, не препятства правото на защита на наказаното лице, нито пък препятства съдебния контрол, поради което не е съществено нарушение на процесуалните правила. Вярно е, че в АУАН с № 16-001790 от 15.09.2017 г. са допуснати непълноти при описание на установеното административно нарушение, но пък изрично в АУАН е направен опис на писмените материали, послужили за съставянето му. Следователно, налице е хипотезата на чл. 53, ал. 2 от ЗАНН, позволяваща издаването на НП и при допусната нередовност на съставения АУАН, стига да е установено извършването на нарушението и неговия извършител по несъмнен начин, какъвто е настоящият случай.
Също така, административнонаказателното производство е проведено от компетентни за целта органи, което обстоятелство се подкрепя от приетите по делото доказателства и не е спорно между страните.
Разбира се, с поред Тълкувателно решение № 1 от 12.12.2007 г. на Общото събрание на наказателната колегия във Върховния касационен съд по Т. Н. дело № 1/2007 г., преценката за "маловажност на случая" подлежи на съдебен контрол. В обхвата на съдебния контрол се включва и проверката за законосъобразност на преценката по чл. 28 от ЗАНН. Когато съдът констатира, че предпоставките на чл. 28 от ЗАНН са налице, но наказващият орган не го е приложил, това е основание за отмяна на наказателното постановление поради издаването му в противоречие със закона. Разбирането за обхвата на съдебния контрол е в съответствие и с практиката на Европейския съд по правата на човека по приложението на чл. 6, ал. 1 от Европейската конвенция за защита правата на човека и основните свободи, според която съдът не може да бъде ограничаван в своята юрисдикция, когато решава правния спор. Съдът не може да бъде обвързан от решението на административен орган и не може да бъде възпрепятстван в правомощията си да проучи в пълнота фактите, релевантни за спора, с който е сезиран. Съдът изследва и решава всички въпроси, както по фактите, така и по правото, от които зависи изходът на делото. При липсата на легално определение в ЗАНН на "маловажен случай" и с оглед разпоредбата на чл. 11 от ЗАНН, според която норма, по въпросите на вината, вменяемостта, обстоятелствата, изключващи отговорността, формите на съучастие, приготовлението и опита се прилагат разпоредбите на общата част на Наказателния кодекс (НК), доколкото в този закон не се предвижда друго, за "маловажен случай" следва да се приеме този, при който извършеното административно нарушение с оглед на липсата или незначителността на вредните последици или с оглед на други смекчаващи обстоятелства представлява по-ниска степен на обществена опасност в сравнение с обикновените случаи на нарушение от съответния вид (чл. 93, т. 9 от НК).
По делото обаче, не са ангажирани доказателства, въз основа на които да се приеме за установено, че процесното нарушение е с по-ниска степен на обществена опасност в сравнение с други нарушения от този вид, поради което не може да се приеме, че е налице хипотезата на чл. 28 от ЗАНН.
Нужно е за пълнота на изложението да се посочи, че някои от разпоредбите на Наредба №РД-07-3 не следва да се абсолютизират. Така например, с разпоредбата на чл. 16, ал. 3 от Наредба №РД-07-3 е установено, че з а определяне на максималните гранични стойности на температурата през топлия период на годината се провежда и допълнително измерване на температурата на външния въздух в 14.00 h в точка, разположена на сянка откъм подветрената страна на сградата, на разстояние не по-малко от 2 m от нея и на височина 1, 50 m от земната повърхност. В наредбата обаче не се съдържат разпоредби къде да се направи допълнителното измерване на температурата на външния въздух при безветрие; как да се направи допълнителното измерване на температурата на външния въздух, ако подветрената страна на сградата е ослънчена, нито пък е изрично посочено дали под 14.00 h се има предвид астрономическото или лятното часово време, което се прилага в България.
Предвид гореизложеното и на основание чл. 221, ал. 2 от АПК, съдът
РЕШИ:
ОСТАВЯ В СИЛА Решение № 132 от 23.01.2018 г. по Н. А. Х дело № 7792 по описа на Районен съд- Пловдив за 2017 г., ХХІІІ-ти наказателен състав, с което е потвърдено наказателно постановление с № 16-001790 от 14.11.2017 г. на директора на Дирекция "Инспекция по труда", гр. Пловдив, с което на "***" ООД, ЕИК *****, е наложена имуществена санкция в размер от 1 500, 00 лева.
Решението е окончателно.
ПРЕДСЕДАТЕЛ:…………….
ЧЛЕНОВЕ: 1………………..
2………………..

